માજી સાંસદ પુષ્પદાનભાઈ ગઢવીને અટલજીની સાહિત્ય પ્રીતિનો પરિચય થયો હતો. તેમણે જૂની યાદોને તાજી કરતાં જણાવ્યું કે, ‘અટલજીની ત્રણે સરકારમાં હું સાંસદ હતો. એક વખત ભાજપના સાંસદોની બેઠકમાં તેમણે કહેલા શબ્દો મને જીવનભર યાદ રહ્યા છે, ‘આપ લોગ લાખોં લોગોં કે પ્રતિનિધિ કે રૃપમેં ચૂન કે દિલ્હી આયે હો. યહ દિલ્હી મોહમયી નગરી હૈ. કઇ યહાં સત્તા કે મોહમેં ફિસલ ગયે હૈ. આપ લોગ સંભલ કે ચલના.’ આ ઉપરાંત ભૂકંપ પછી જ્યારે તેમને મળવા અમે દિલ્હી ગયા હતા ત્યારે તેમણે ‘અનેક લોગોં કી જાનેં ગયી હૈ, ઉસકે લીયે તો કુછ કર નહીં સકતે પર કચ્છ જો થા ઉસસે બહેતર, સવાયા જરૃર બનાયેંગે.’ ત્યાર બાદ તેમણે કચ્છ માટે ટેક્સ હોલિ-ડે જાહેર કરીને આ જિલ્લાની સિકલ ફેરવી નાખવા માટેનું મહત્ત્વનું પગલું ભર્યું હતું. તેમના નજીકના એવા જશવંતસિંહજીના પ્રયત્નોથી અમે દિલ્હીમાં ડિંગલ (ચારણ) સાહિત્ય શોધ સંસ્થાનની સ્થાપના કરી હતી. તેના ઉપલક્ષમાં ચારણી સાહિત્યના ખૂબ મહત્ત્વના એવા ચાર હસ્તલિખિતોને ગ્રંથસ્વરૃપે હિન્દીમાં પ્રસિદ્ધ કર્યા હતા. આ પ્રસંગે યોજાયેલા કાર્યક્રમમાં વાજપેયીજી આવ્યા હતા અને ચારણી કવિઓ, કવિતાઓ, કચ્છની વ્રજભાષા પાઠશાળા વગેરે વિશે ખૂબ ચર્ચા કરી હતી. ત્યાર પહેલા ૧૯૮૭ના દુષ્કાળ વખતે પણ સંસદના વિરોધ પક્ષના નેતા તરીકે તેઓ કચ્છમાં આવ્યા હતા અને નથ્થરકુઇ ગામના દુષ્કાળરાહતનાં કામો જોવા ગયા હતા. ભૂકંપ પછી કચ્છ આવેલા અટલજીને માંડવીના શિવજીભાઈ ફોંફડીએ બનાવેલું વહાણનું મોડેલ ભેટ આપ્યું હતું.’